Mokgatlho wa balemi o ka thusa go tlhabolola temo
Mogolwane wa ofisi ya balemisi mo kgaolong-potlana ya Mahalapye, Rre Alexander Letebele a re dingongorego tse balemi ba di lebisang ofisi ya gagwe ke tse ba tshwanetseng ba itebaganya le tsone go di rarabolola. O tlhalositse jalo bosheng mo Mahalapye a buisa phuthego ya balemi le beng ba diterekere ka maikaelelo a go ipaakanyetsa paka e ntsha ya temo. Rre Letebele a re, maikaelelo a mokgatlho wa balemi ke go sekegela tsebe dikeletso tsa lona, go rarabolola mathata a a kgoreletsang temo ka maikaelelo a go tokafatsa go ntsha dijo. O ne a tlhalosa gore go ipopa ditlhopha go ka thusa balemi go tlhabolola temo le go bua ka lentswe le le bopaganyeng go kopa thuso mo dikomoponeng tse di farologanyeng. “Go tlhoka mokgatlho ke mathata ka gore le ya go kopana gangwefela ka ngwaga le gone le biditswe ke nna. Le ka kgona go kopana kgapetsakgapetsa le bidiwa ke mokgatlho.” Le fa kgaolo potlana ya Mahalapye e na le mokgatlho wa balemi, sebe sa phiri ke gore maloko a mokgatlho a felela mo seatleng. Modulasetilo wa mokgatlho wa balemi le beng ba diterekere, Rre Lesego Baruti a re mokgatlho wa bone o kwadisitswe semmuso ka 2015. Rre Baruti a re bontsi jwa dikgang tse balemi ba lelang ka tsone di rarabololwa motlhofo ke batho ba tshwaraganye. “Goromente o ikuela mo go rona go ntsha dijo, ka jalo a re tshwaraganeng gore re kgone se.” A re mo nakong eno makgatlho wa balemi o na le maloko a le 21 ka jalo a rotloetsa balemi go ikwadisa gore ba kgone go godisa mohama wa temo. “Maikaelelo a lenaneo la ISPAAD ke go ntsha dijo tse di lekanyeng, mme re ka kgona fa re goga mmogo,” ga bua rre Baruti. O tsweletse a re re mokgatlho o tlhoka bomme le borre ba ba nonofileng go o kgarametsa ka mashetla. E rile a itebaganya le dikgang tse dingwe, Rre Letebele a supa fa ofisi ya gagwe e tshwenngwa segolo bogolo ke gore thobo e tsweletse ka go ngotlega. “Re tshwenyegile thata re le balemisi ka seemo se, mme ke dumela gore le lona le tshwenyegile.” O supile gore puso e ne ya tsaya tshwetso ya go simolodisa ISPAAD e sekegela tsebe selelo sa balemi sa gore ba tlhaelelwa ke didirisiwa tsa temo, dipeo, menontshane le tse dingwe tse di ka thusang mo temong. “Re ipotsa gore matsapa di a tsaya kae, ka jalo re kopanye jaana ka maikaelelo a go rarabolola seemo se. Beng ba masimo ba a lela ba re diterekere ga di leme sentle, ba diterekere bone ba supa balemi ka monwana ba re ga ba tlhokomele masimo a bone,” ga tlhalosa Rre Letebele. O ne a supa gore sengwe sa dilo tse di tshwenyang ke gore go lebega bakgweetsi ba diterekere ba sena kitso ya go lema. Rre Letebele a re temo e e welang tlase se tshwentse Tautona, ka jalo o ntshitse lekoko go batla tharabololo. O supile gore le fa balemi bangwe ba ba ikopantseng ba thusiwa ka terata go agelela masimo, sebe sa phiri ke gore bontsi jwa lefatshe le le ageletsweng e santse e le sekgwa fela se sa lengwe. A re maikaelelo a ga Tautona Masisi ke gore masimo otlhe a a sa lengweng a tsene mo tirisong go oketsa thobo. O supile gape gore puso e tshwenngwa ke gore bangwe balemi le beng ba diterekere ba tsweletse ka go dira maretshwa a go tsietsa puso. “Kgaolo ya rona ya Mahalapye e setse e rothegetswe ke madi a kgofa, bodiredi, beng ba diterekere le balemi bangwe ba jele madi a puso a lenaneo la ISPAAD ka bokukuntshwane. Madi a mantsi a senyegile mo ISPAAD mme go sena maduo. Mme ke a lemoga gore bangwe ba ntse ba dira maiteko a go tsietsa, dilabe tsotlhe tse di mo lenaneong le di tla ka rona ba re thusiwang,” ga tlhalosa Rre Letebele. Le fa go ntse jalo, Rre Letebele a re ISPAAD e tsweletse, a re balemi ba ba ikwadisitseng ba tla thusiwa ka dipeo, dichefi, menontshane le go lemelwa. “Ke kopa gore le ikwadise ka nako gore re ipaakanye, re kgone go le thusa ka botlalo. Mathata a lona ke gore le rata go tla ka motsotso wa bofelo mme seo se re busetsa kwa morago.” Potso ke gore ‘re dira jang go tlhabolola lenaneo le, le lona jaaka batsaya-karolo, le dira eng go tokafatsa thobo,” ga bua Rre Letebele. Bokhutlo